IMH เปิดยุทธศาสตร์ปี 63 เรียกความเชื่อมั่นหุ้นต่ำจอง
บุกอัพฐานกลุ่มประกันสังคม-ต่างด้าวเพิ่ม เล็งเป้ายอดลูกค้าปีนี้แตะ 1.2 ล้านราย ปักธงรายได้โต 30 %
7 ม.ค. 2563

บุกอัพฐานกลุ่มประกันสังคม-ต่างด้าวเพิ่ม เล็งเป้ายอดลูกค้าปีนี้แตะ 1.2 ล้านราย ปักธงรายได้โต 30 %
นายสิทธิวัตน์ กำกัดวงษ์ ประธานเจ้าหน้าที่บริหาร บริษัท โรงพยาบาลอินเตอร์เมดิคัล แคร์ แอนด์ แล็บ (IMH) ผู้ดำเนินธุรกิจโรงพยาบาลเอกชนเฉพาะทางด้านอาชีวเวชศาสตร์ มุ่งเน้นด้านบริการทางการแพทย์แบบเชิงรุกนอกสถานที่ (Mobile Checkup) ด้านการตรวจสุขภาพที่มีประสบการณ์ยาวนาน 23 ปี เปิดเผยว่า บริษัทฯตั้งเป้ารายได้ในปี 2563 เติบโตไม่ต่ำกว่า 30% เนื่องจากมุ่งเน้นกลยุทธ์ขยายฐานลูกค้าในกลุ่มแรงงานต่างด้าว และลูกค้ากลุ่มประกันสังคมเพิ่มขึ้น
โดยตั้งเป้าหมายขยับสัดส่วนเพิ่มเป็น 50% จากปี 2562 มีสัดส่วนอยู่ที่ 20% ซึ่งจะส่งผลให้ผลประกอบการในปี 2563 มีโอกาสเติบโตอย่างก้าวกระโดดตามฐานลูกค้าที่ขยายตัวสูงขึ้น สำหรับเป้าหมายขยายฐานลูกค้าเป็นไปอย่างสอดคล้องกับนโยบายรัฐบาลต้องการสนับสนุนให้ผู้ประกันตนได้รับบริการ ตรวจสุขภาพ และที่เหลือเป็นกลุ่มลูกค้าเอกชนที่ส่วนมากเป็นบริษัทขนาดใหญ่ มีสัดส่วนไม่ต่ำกว่า 40% ช่วยผลักดันจำนวนฐานลูกค้าในปี 2563 เติบโตไม่ต่ำกว่า 1,200,000 คน เพิ่มขึ้นจากปี 2562 เฉลี่ยอยู่ที่ 8- 9 แสนคน นอกจากนี้ บริษัทฯยังมีแผนเพิ่มรายได้เฉลี่ยต่อหัวของลูกค้า โดยมีเป้าหมายในปี 2563 จะเพิ่มขึ้นเฉลี่ยอยู่ที่ 350-500 บาทต่อคน เมื่อเทียบกับปี 2562 เฉลี่ยอยู่ที่ 300 บาทต่อคน เป็นไปตามกลยุทธ์เสริมบริการดูแลสุขภาพเบื้องต้นด้านต่างๆ ส่งผลให้ขนาดต้นทุนต่อหน่วยลดลงอย่างมีนัยสำคัญ เป็นปัจจัยสนับสนุนอัตรากำไรขั้นต้นของบริษัทฯในปี 2563 คาดว่าจะเพิ่มขึ้น เมื่อเทียบกับปี 2562 เฉลี่ยอยู่ที่ 30% ซึ่งเติบโตตามการบริหารจัดการต้นทุนที่ดีขึ้นจากฐานลูกค้าที่ขยายตัวขึ้น
สำหรับทิศทางผลประกอบการในครึ่งปีแรกของปี 2563 แม้ว่าตามสถิติทุกปีจะเป็นช่วงนอกฤดูกาล แต่แนวโน้มรายได้ในไตรมาส 1/2563 มีโอกาสเติบโตก้าวกระโดด เมื่อเทียบกับฐานรายได้ไตรมาส1/62 โดยบริษัทฯได้รับงานตรวจสุขภาพแรงงานต่างด้าวจากโรงพยาบาลภาครัฐฯหลายแห่ง และรวมถึงภาคเอกชน ซึ่งตามแผนตั้งเป้ารับรู้รายได้จากปริมาณงานให้บริการตรวจสุขภาพกับลูกค้ารวมทุกประเภทที่คาดว่าจะมีจำนวน 250,000 คน โดยในช่วงไตรมาสนี้ยังเป็นช่วงการตรวจสุขภาพแรงงานต่างด้าว หลังจากบริษัทฯเข้าจดทะเบียนในตลาดหลักทรัพย์ เอ็ม เอ ไอ ช่วงปลายปีแล้ว ช่วยเสริมให้ฐานะการเงินและศักยภาพด้านการแข่งขันเพิ่มขึ้นอย่างมาก หลังจากบริษัทฯได้ดำเนินการตามแผนไอพีโอในการชำระคืนหนี้ ล่าสุดบริษัทฯได้มีการชำระคืนหนี้ดังกล่าวทั้งหมดเป็นที่เรียบร้อยแล้ว ส่งผลให้ขณะนี้บริษัทฯอยู่ในสถานะปลอดหนี้ จากในไตรมาส 3/2562 ที่มีอัตราส่วนหนี้สินต่อผู้ถือหุ้น หรือ ดี/อี ที่ 0.86 เท่าล่าสุดบริษัทฯยังมีแผนเข้าประมูลงานที่มีมูลค่าขนาดใหญ่ทั้งส่วนภาครัฐและเอกชน จึงมีความมั่นใจว่า ฐานลูกค้ารวมทุกประเภทสิ้นปี 2663 จะไม่ต่ำกว่า 1.2 ล้านคน ซึ่งฐานลูกค้าที่มีขนาดใหญ่ขึ้น จะช่วยหนุนศักยภาพอัตราการเติบโตบริษัทฯเพิ่มขึ้นอย่างต่อเนื่อง ถึงแม้ว่าปัจจุบันราคาหุ้นบริษัทฯจะยังเคลื่อนไหวต่ำกว่าราคาไอพีโอ แต่ทีมผู้บริหารทุกคนมีความมุ่งมั่นและตั้งใจบริหารธุรกิจให้เติบโตอย่างยั่งยืนและมั่นคง พร้อมกันนี้ ยังเชื่อมั่นว่าผลประกอบการตลอดทั้งปี 2563 เริ่มต้นตั้งแต่ไตรมาสแรกของปีคงจะช่วยเรียกความเชื่อมั่นของผู้ลงทุนที่มีต่อหุ้น IMH ได้เป็นอย่างดี